**Investeşte în oameni!**

FONDUL SOCIAL EUROPEAN

Proiect cofinanțat din Programul Operațional Sectorial pentru Dezvoltarea Resurselor Umane 2007 - 2013

Axa prioritară: 2 ”Corelarea învăţării pe tot parcursul vieţii cu piaţa muncii”

Domeniul major de intervenţie: 2.1 ”Tranziţia de la şcoală la viaţă activă”

Titlul proiectului: „Consiliere pentru carieră, practică pentru succes!”

Numărul de identificare al contractului: POSDRU/161/2.1/G/136010

Beneficiar: Universitatea POLITEHNICA din București

***Materiale dezvoltare personală***

Proiectul *„Consiliere pentru carieră, practică pentru succes!”* POSDRU/161/2.1/G/136010 are ca obiectiv general asigurarea tranziţiei studenţilor din grupul ţintă spre piaţa muncii, prin implicarea lor în diverse activităţi care să le faciliteze integrarea în societate ca membri activi şi responsabili ai acesteia. Acest obiectiv general se doreşte atins prin două tipuri majore de activităţi: ne referim în primul rând la activitatea de consiliere profesională (de grup, individuală şi online) de care vor beneficia toţi cei 400 de studenţi care urmează să fie înscrişi în proiect până la finele acestuia, iar în al doilea rând la stagiile de pregătire practică pentru care vor fi selectaţi 100 de studenţi.

Se doreşte ca studenţii să fie conştientizaţi în legătură cu drepturile şi obligaţiile pe care le vor avea în perspectivă în calitate de angaţi. Se are în vedere, prin instrumente diverse, ca aceştia să îşi dezvolte oportunităţile de carieră şi să îşi valorifice la maximum competenţele personale în cadrul interviurilor de angajare la care urmează să participe în viitor.

În vederea atingerii acestor obiective, studenţilor din grupul ţintă li s-a pus la dispoziţie o bază de date ce conţine materiale despre pregătirea pentru interviul de angajare, redactarea CV-ului, managementul timpului şi al carierei, procesul de luare a deciziilor, autocunoaştere, orientarea în carieră etc. Materialele sugerate spre consultare îi ajută pe studenţi, pe de o parte, să se cunoască mai bine în scopul valorificării atuurilor personale şi remedierii punctelor slabe pe care le au iar, pe de altă parte, le oferă instrumente utile în orientarea în carieră în scopul unei cât mai bune gestionări a acesteia.

Detaliem în cele ce urmează câteva din materialele recomandate spre consultare studenţilor.

* *4 Steps to Career Success: The new career transition workbook* (Michaela Partridge)

Lucrarea prezintă câteva chestiuni elementare pe care trebuie să le aibă în vedere o persoană aflată în căutarea unui loc de muncă. Pornind de la patru întrebări al căror răspuns reprezintă importante puncte de reper în orientarea profesională, autoarea oferă detalii despre procesul de autocunoaştere, definirea obiectivelor şi a aşteptărilor profesionale, despre etapele care trebuie parcurse în traseul spre o carieră de succes.

* *Managing Your Career* (MDT Training)

Materialul trece în revistă strategii de căutare a unui loc de muncă, îl ajută pe potenţialul candidat în identificarea punctelor forte şi a punctelor slabe pe care le are, subliniază importanţa competenţelor de comunicare şi sugerează tehnici de ameliorare ale acestora. Se fac referiri la motivaţie, inteligenţa emoţională, creşterea încrederii în sine, armonizarea pasiunilor şi a intereselor personale cu profilul profesional. Se propun de asemenea activităţi aplicative în vederea unei explicitări cât mai clare a ideilor expuse.

* *Creating your CV as a self marketing tool* (Paul H. Brisk)

Plecând de la certitudinea că un CV bine construit reprezintă o premisă de bază în demersul de găsire a unui loc de muncă, le-am recomandat studenţilor acest material care prezintă multiple exemple concrete de CV-uri, ilustrând o tipologie diversă. Volumul prezintă structura acestui document în cinci secţiuni (date personale, competenţe, realizări, educaţie şi dezvoltare personală, hobby-uri şi interese).

* *Interview Secrets Exposed* (Gavin F. Redelman)

Pregătirea temeinică pentru interviul de angajare poate spori considerabil şansele în procesul de obţinere a locului de muncă dorit. Parcurgând acest material, studenţii vor putea afla informaţii despre întrebările la care se pot aştepta în cursul interviului de angajare, maniera recomandabilă de a răspunde la acestea, vestimenţia adecvată acestui context, felul în care ar trebui să se raporteze la interviul de angajare prin telefon, întrebări / comportamente de evitat.

* *Successful Time Management* (MDT Training)

Managementul timpului este un domeniu cel mai adesea ignorat în procesul educaţional, în ciuda faptului că informaţiile despre organizare, ierarhizarea şi prioritizarea sarcinilor ne sunt tuturor utile atât în activitatea profesională, cât şi în viaţa de zi cu zi. Materialul propus spre consultare propune o serie de tehnici utile în structurarea activităţilor şi a programului în scopul valorificării la maximum a resursei temporale şi al evitării investirii în activităţi cu randament redus sau ineficiente.

Baza de date cu lucrări propuse spre consultare studenţilor conţine 20 de titluri care pot fi descărcate gratuit de pe Internet. Aşa cum am arătat, acestea abordează o gamă largă aspecte susceptibile de a-i ajuta pe studenţii din grupul ţintă în parcursul ce vizează într-o primă etapă integrarea profesională, iar ulterior reuşita în carieră.

Expert comunicare

Mirela-Sanda SĂLVAN